
A mexikói drogháború hatásai az Európai Unióba behozott és előállított metamfetaminra

Dolgozatom témája a mexikói drogháború hatásai voltak az Európai Unióba behozott és előállított metamfetaminra. Személyes motivációm a mexikói drogháború iránti érdeklődésem, valamint kutatási céljaim a kartellek tevékenységének és a jelenlegi mexikói helyzetnek a mélyebb megismerése, illetve az illegális drogkereskedelem, mint nemzetközi probléma visszaszorítására tett mexikói és az uniós cselekedetek hatásainak a vizsgálata voltak.
Kontent analízis formájában hajtottam végre az elemzést számos, nagyrészt idegennyelvű forrás feldolgozásával, amelyek leginkább az Európai Kábítószer és a Kábítószerfüggőség Európai Megfigyelőközpontja és az Europol oldalán voltak megtalálhatók, illetve a Nemzeti Közszolgálati Egyetem Központi Könyvtárán keresztül elérhető folyóirat gyűjteményekből és a Google Scholarból letöltött folyóiratokkal, tanulmányokkal egészítettem ki.
A kutatás elején megfogalmazott kutatási kérdés segítette a munka elindulását, amely a következő volt: „Milyen mértékben befolyásolja / befolyásolhatja a mexikói drogháború az Európai Unióban tapasztalható mexikói bűnözői jelenlétet?”, amelyre válaszul „A mexikói drogháború a kartellek közötti erőviszonyok átrendeződését eredményezte - például a Sinaloa-kartell megerősödését-, ami hozzájárulhatott a mexikói bűnözői jelenlét növekedéséhez Európában” hipotézist állítottam fel.
A hipotézis igaznak bizonyult az elemzésben leírtak alapján, mert a drogháború részeként a kartellek folyamatos harcot folytatnak egymással, amelyre az illegális tevékenység visszaszorítására tett kormányzati cselekedetek is hatással vannak, ezáltal folyamatos a bandák erőviszonyainak az átalakulása, valamint a felbomlásuk és átrendeződésük. A Sinaloa-kartell megerősödött, valamint a Mexikóban betöltött vezető szerepe ösztönözte arra, hogy az európai piac felé forduljon, ahol mára már együttműködik a helyi bűnözői szervezetekkel, amely révén az Európában jelenlévő mexikói bűnözői jelenlétet növeli.
Személyes eredményként megemlítendő, hogy a dolgozat elején megfogalmazott céljaim megvalósultak, ugyanis rálátást kaphattam az európai állampolgárokat érintő veszélyekre, amelyek a mexikói csoportoknak tulajdoníthatók, megismerhettem a tevékenységüket, amely az évek során sokat változott és alakult a fellépő kihívásaikhoz, valamint a szervezett bűnözés egyik legjelentősebb formáját a drogkereskedelmet vizsgálhattam nemzetközi vonatkozásban. Összességében, a témát nagyon aktuálisnak találom, ezért egy érdekfeszítő kutatást hajthattam végre.



